A BIZOTTSÁG HATÁROZATA
(2006. december 22.)
a 2005/760/EK határozatnak a magas patogenitású madárinfluenzára vonatkozó egyes védekezési intézkedéseknek és a baromfin kívüli egyéb madárfajok Közösségbe irányuló behozatalának tekintetében történő módosításáról
(az értesítés a C(2006) 6969. számú dokumentummal történt)
(EGT vonatkozású szöveg)
(2007/21/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (2) és különösen annak 18. cikke (7) bekezdésére,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (3) és különösen annak 22. cikke (6) bekezdésére,
mivel:
(1)
Délkelet-Ázsiában 2004-ben, egy magas patogenitású vírustörzs által okozott madárinfluenza-járvány kitörését követően a Bizottság a betegséggel kapcsolatban számos védekezési intézkedést fogadott el. Ezeket az intézkedéseket különösen az egyes harmadik országokban előforduló magas patogenitású madárinfluenzával kapcsolatban a fogságban élő madarak behozatalára vonatkozó egyes védekezési intézkedésekről szóló, 2005. október 27-i 2005/760/EK bizottsági határozat tartalmazza (4). A 2005/760/EK bizottsági határozatot jelenleg 2006. december 31-éig kell alkalmazni.
(2)
Az Európai Élelmiszerbiztonsági Hatóság (EFSA) állategészségügyi és állatjóléti kérdésekkel foglalkozó bizottsága (AHAW) 2006. október 27-én tudományos véleményt fogadott el a baromfin kívüli egyéb vadon élő madárfajok Közösségbe irányuló behozatalával összefüggő állat-egészségügyi és állatjólléti kockázatokról (a továbbiakban: a vélemény). A vélemény hivatalosan 2006. november 14-én vált elérhetővé.
(3)
A vélemény több olyan területet is meghatároz, amelyek javításával számottevően csökkenne a baromfin kívüli egyéb madárfajok behozatalával kapcsolatos, egészségre jelentett kockázat. A vélemény mindenekelőtt olyan vírusos betegségek baromfin kívüli egyéb madárfajok behozatala útján történő elterjedésének veszélyére hívja fel a figyelmet, mint a madárinfluenza és a Newcastle-betegség, valamint meghatározza azokat a lehetséges eszközöket és lehetőségeket, amelyekkel csökkenthető az említett madárfajok behozatalával kapcsolatos, bármely megállapított állat-egészségügyi kockázat. Mivel az Európai Unió e tudományos vélemény mentén alakítja e behozatalok állategészségügyi és állatjólléti szempontjairól szóló jövőbeni szakpolitikáját, fontos, hogy a Bizottsághoz beérkezett tudományos eredményeket a vélemény következtetéseinek és ajánlásainak alapos mérlegelésével megfelelően értékeljék, és ezáltal a szóban forgó behozatalokra vonatkozóan koherens rendszert állítsanak fel.
(4)
Tekintettel a 2005/760/EK határozatban szereplő intézkedésekre, a Bizottság közvetlenül a vélemény nyilvánosságra hozatala után megkezdte annak értékelését, és a vélemény első elemzésére és az említett intézkedések esetleges módosításaira az Élelmiszerlánc- és Állategészségügyi Állandó Bizottság szakértői munkacsoportjának 2006. november 14-i ülésén, valamint az Élelmiszerlánc- és Állategészségügyi Állandó Bizottság 2006. november 27-i ülésén került sor. Azonban a madárinfluenzát érintő jelenlegi nemzetközi állategészségügyi helyzet fényében, valamint annak érdekében, hogy a tagállamok - amint azt a 2006. november 27-i ülésen jelezték - valamint a Bizottság - szoros együttműködésben a tagállamokkal - véglegesíthessék ezt az értékelést és előkészíthessék a megállapítandó intézkedéseket, a 2005/760/EK határozatban előírt korlátozásokat egy rövid, átmeneti időszakra fenn kell tartani.
(5)
A 2005/760/EK határozatot ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/760/EK határozat 6. cikkében a „2006. december 31.” dátum helyébe a „2007. március 31.” dátum lép.
2. cikk
A tagállamok az e határozatnak való megfelelés érdekében haladéktalanul meghozzák a szükséges intézkedéseket, és kihirdetik azokat. Erről haladéktalanul tájékoztatják a Bizottságot.
3. cikk
Ennek a határozatnak a címzettjei a tagállamok.
Kelt Brüsszelben, 2006. december 22-én.